ઊઠવું નહોતું, પણ વેળા વહી ગઈ હતી. એમને નવાઈ લાગી. કનકબા ક્યાં? રોજ તો વહેલાં ઊઠીને કનકબાને જગાડતાં ત્યારે એ ઊઠતાં; પણ આજ વહેલાં ઊઠી ગયાં કે શું? જેડિયો હાથમાં લીધો. શરીર તાવથી ધ્રૂજતું હતું. ઊભાં થવા ગયાં, પણ ઓરડાના તળિયા પર જેડિયો ખસી ગયો. માંડ માંડ સમતોલ જાળવ્યું. બહાર ટપક્ ટપક્ થતો વરસાદી અવાજ ચાલુ હતો. ઠંડક વળી હતી. મનમાં થયું. હાશ! સારું થયું, વરસાદ થયો એ નહિતર ગઈ કાલનો ઉકળાટ તો તોબા પરભુ!